SET พลิกปิดลบ 0.78 จุด หวั่นแบงก์กำไรลด หลัง KBANK-KTB นำร่องลดดอกเบี้ยเงินกู้
SET พลิกปิดลบ 0.78 จุด หวั่นแบงก์กำไรลด หลัง KBANK-KTB นำร่องลดดอกเบี้ยเงินกู้ โดยดัชนีปิดตลาดวันนี้ ที่ระดับ 1,619.45 จุด ลบ 0.78 จุด หรือ 0.05% มูลค่าการซื้อขาย 7.13 หมื่นล้านบาท 
14 ส.ค. 2562

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,619.45 จุด ลบ 0.78 จุด หรือ 0.05% มูลค่าการซื้อขาย 7.13 หมื่นล้านบาท 
10 หุ้นกดดัชนีวันนี้

โดย นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยวันนี้ในการเทรดช่วงเช้าดัชนีฯสามารถรีบาวด์ขึ้นไปได้ ตอบรับผ่อนคลายสงครามการค้าระหว่างสหรัฐฯ และจีน ภายหลังจากที่สหรัฐฯได้เลื่อนการเรียกเก็บภาษีนำเข้าสินค้าจากจีนออกไปบางส่วน แต่การเทรดช่วงบ่ายดัชนีฯได้อ่อนตัวลงมาจนติดลบ จากแรงกดดันกลุ่มแบงก์ที่ปรับตัวลงนำตลาดฯ ภายหลังจากที่ธนาคารกสิกรไทย (KBANK) และธนาคารกรุงไทย (KTB) ได้ปรับลดอัตราดอกเบี้ยเงินกู้ ทำให้ไปกระทบส่วนต่างอัตราดอกเบี้ย (NIM) ให้แคบลง ทำให้กำไรลดลงด้วย
นอกจากนี้ ตลาดหุ้นในภูมิภาคเอเชียในช่วงบ่ายนี้ต่างก็ลดช่วงบวกลงด้วย อย่างไรกีดี ยังต้องติดตามสงครามการค้าระหว่างสหรัฐฯ และจีนต่อไป และติดตามการทบทวนประมาณการของบริษัทจดทะเบียนหลังจากที่ผลประกอบการของบริษัทจดทะเบียนงวดไตรมาส 2/62 ส่วนใหญ่จะออกมาไม่สดใส ซึ่งก็มีโอกาสที่จะถูกปรับลดประมาณการได้และอาจจะไปกดดันราคาหุ้นด้วย ส่วนการประท้วงที่ฮ่องกงก็กระทบในแง่ Sentiment แต่ในแง่เศรษฐกิจยังไม่มีผลกระทบอย่างมีนัยยะ
สำหรับแนวโน้มการลงทุนในวันพรุ่งนี้ (15 ส.ค.) นายวีระวัฒน์ กล่าวว่า ตลาดฯยังมีโอกาสที่จะผันผวนได้ โดยให้แนวรับ 1,600 จุด ส่วนแนวต้าน 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK   มูลค่าการซื้อขาย  4,247.01 ล้านบาท ปิดที่  155.00 บาท ลดลง  9.00 บาท
CPALL   มูลค่าการซื้อขาย  3,991.87 ล้านบาท ปิดที่   83.50 บาท ลดลง  1.00 บาท
PTT     มูลค่าการซื้อขาย  3,676.09 ล้านบาท ปิดที่   43.25 บาท เพิ่มขึ้น 0.25 บาท
SCB     มูลค่าการซื้อขาย  2,428.98 ล้านบาท ปิดที่  123.50 บาท ลดลง  5.00 บาท
CPF     มูลค่าการซื้อขาย  1,972.73 ล้านบาท ปิดที่   28.50 บาท เพิ่มขึ้น 1.25 บาท
 
